[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.3.2007

COM(2007) 112 τελικό

ΕΡΜΗΝΕΥΤΙΚΗ ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

σχετικά με τις αντίστοιχες αρμοδιότητες που διατηρεί το κράτος μέλος προέλευσης και το κράτος μέλος υποδοχής κατά την εμπορία ΟΣΕΚΑ σύμφωνα με το τμήμα VIII της οδηγίας ΟΣΕΚΑ

ΕΡΜΗΝΕΥΤΙΚΗ ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

σχετικά με τις αντίστοιχες αρμοδιότητες που διατηρεί το κράτος μέλος προέλευσης και το κράτος μέλος υποδοχής κατά την εμπορία ΟΣΕΚΑ σύμφωνα με το τμήμα VIII της οδηγίας ΟΣΕΚΑ (Κείμενο που παρουσιάζει ενδιαφέρον για τον ΕΟΧ)

Εισαγωγή

Η οδηγία ΟΣΕΚΑ[1] δημιούργησε το πρώτο ευρωπαϊκό λιανικό χρηματοπιστωτικό προϊόν. Εναρμονίζοντας τα χαρακτηριστικά των οργανισμών συλλογικών επενδύσεων, η οδηγία ΟΣΕΚΑ άνοιξε το δρόμο για αποτελεσματικό διασυνοριακό ανταγωνισμό και ομοιόμορφα υψηλό επίπεδο προστασίας των επενδυτών στην ΕΕ. Η ελεύθερη εμπορία ενός ΟΣΕΚΑ σε κράτος μέλος διαφορετικό από το κράτος της έδρας του βασίζεται στη διαδικασία "κοινοποίησης"[2]: ένας ΟΣΕΚΑ που συμμορφώνεται με τους στοιχειώδεις κοινούς κανόνες[3] της οδηγίας μπορεί να λάβει άδεια λειτουργίας από την αρμόδια αρχή του κράτους μέλους προέλευσης του. Αυτή η άδεια εμπορίας μεριδίων ΟΣΕΚΑ είναι έγκυρη σε όλα τα κράτη μέλη, με την προϋπόθεση της κοινοποίησης στην αρμόδια αρχή του κράτους μέλους υποδοχής σύμφωνα με τη διαδικασία που ορίζεται στα άρθρα 44 έως 46 της οδηγίας. Η αρχή του κράτους μέλους υποδοχής μπορεί να φέρει αντιρρήσεις ως προς αυτή την εμπορία εάν θεωρεί ότι οι διευθετήσεις για την εμπορία των μεριδίων δεν συμμορφώνονται με τους τοπικούς κανόνες που ισχύουν στο κράτος μέλος υποδοχής και οι οποίοι δεν εμπίπτουν στο πεδίο που διέπεται από την οδηγία.

Η διαδικασία κοινοποίησης έχει χρησιμοποιηθεί ευρέως, με περισσότερες από 29.000 κοινοποιήσεις μέχρι σήμερα. Ωστόσο, ανέκυψαν δυσκολίες όσον αφορά την ομαλή λειτουργία της[4]. Ειδικότερα, οι διατυπώσεις, η διάρκεια και η πολυπλοκότητα της διαδικασίας κοινοποίησης μπορούν να διαφέρουν πολύ από το ένα κράτος μέλος στο άλλο. Εάν μερικές από αυτές τις διαφορές μπορούν να εξηγηθούν από τις διαφορετικές διοικητικές πρακτικές, πολλές από αυτές οφείλονται επίσης στις αποκλίνουσες ερμηνείες της οδηγίας.

Για να διορθωθεί αυτή η κατάσταση, η Επιτροπή και η ευρωπαϊκή επιτροπή ρυθμιστικών αρχών των αγορών κινητών αξιών (ΕΡΑΑΚΑ)[5] έχουν αρχίσει από το 2004 μια σειρά πρωτοβουλιών[6]. Οι αποκλίνουσες ερμηνείες των αντίστοιχων αρμοδιοτήτων του κράτους μέλους υποδοχής και του κράτους μέλους προέλευσης αναγνωρίστηκαν ως βασικός παράγοντας που συμβάλλει στη νομική αβεβαιότητα.

Για να διορθωθεί αυτή η κατάσταση, η Επιτροπή θεωρεί ότι πρέπει να υπενθυμιστούν οι συνέπειες του άρθρου 44 παράγραφος 1 που καθορίζει τις αντίστοιχες αρμοδιότητες του κράτους μέλους προέλευσης και του κράτους μέλους υποδοχής. Το άρθρο 44 παράγραφος 1 ορίζει τα εξής:

"Ο ΟΣΕΚΑ ο οποίος διαθέτει τα μερίδιά του σε άλλο κράτος μέλος πρέπει να τηρεί τις νομοθετικές, κανονιστικές και διοικητικές διατάξεις οι οποίες ισχύουν σε αυτό το κράτος και δεν εμπίπτουν στον τομέα που ρυθμίζεται από την παρούσα οδηγία ”

Υπάρχει διάσταση απόψεων ως προς τις επιπτώσεις αυτής της διάταξης για την εναπομένουσα αρμοδιότητα του κράτους μέλους υποδοχής. Με την παρούσα ανακοίνωση, η Επιτροπή υπενθυμίζει συγκεκριμένα το περιεχόμενο των τομέων που "ρυθμίζονται" ή που διατηρούνται, στο πλαίσιο της οδηγίας, υπό την ευθύνη του κράτους μέλους προέλευσης. Επιβεβαιώνει τις συνέπειες του άρθρου 44 παράγραφος 1 όσον αφορά την ευθύνη του κράτους μέλους υποδοχής.

Η παρούσα ανακοίνωση δεν δημιουργεί κανένα δικαίωμα ή υποχρέωση. Δεν προδικάζει τη θέση την οποία ενδέχεται να λάβει η Επιτροπή για τα ίδια θέματα σε κάποιο μεταγενέστερο στάδιο λαμβάνοντας υπόψη τις νεότερες εξελίξεις, συμπεριλαμβανομένων των αποφάσεων του Ευρωπαϊκού Δικαστηρίου ή του πρωτοδικείου.

Περίληψη

- Οι αντίστοιχες αρμοδιότητες του κράτους μέλους προέλευσης και του κράτους μέλους υποδοχής στο πλαίσιο της διασυνοριακής διάθεσης μεριδίων ΟΣΕΚΑ καθορίζονται από το άρθρο 44 παράγραφος 1 της οδηγίας ΟΣΕΚΑ: " Ο ΟΣΕΚΑ ο οποίος διαθέτει τα μερίδιά του σε άλλο κράτος μέλος πρέπει να τηρεί τις νομοθετικές, κανονιστικές και διοικητικές διατάξεις οι οποίες ισχύουν σε αυτό το κράτος και δεν εμπίπτουν στον τομέα που ρυθμίζεται από την παρούσα οδηγία ".

- Το πεδίο αρμοδιότητας του κράτους μέλους προέλευσης βάσει της οδηγίας ΟΣΕΚΑ αφορά τα εξής: την άδεια λειτουργίας των κεφαλαίων, τον έλεγχό τους, τη δομή τους, τις πολιτικές διοίκησης και επενδύσεων και τις πληροφορίες που οφείλουν να παρέχουν στους μεριδιούχους. Ο ΟΣΕΚΑ που συμμορφώνεται με τις νομοθετικές διατάξεις του κράτους μέλους προέλευσης με τους οποίους εφαρμόζονται οι "στοιχειώδεις κοινοί κανόνες" της οδηγίας σ’ αυτό το αποκλειστικό πεδίο έχει το δικαίωμα να διαθέτει τα μερίδιά του σε όλη την ΕΕ. Στο "αποκλειστικό πεδίο", το κράτος μέλος υποδοχής δεν μπορεί να επιβάλει πρόσθετους κανόνες, απαιτήσεις ή υποχρεώσεις πληροφόρησης με βάση την εναπομένουσα αρμοδιότητά του. Το κράτος μέλος υποδοχής διατηρεί την αρμοδιότητά εκτός του εν λόγω αποκλειστικού πεδίου.

- Δεν είναι δυνατό να καταρτιστεί οριστικός κατάλογος των τομέων που εμπίπτουν στην αρμοδιότητα του κράτους μέλους υποδοχής. Ωστόσο, είναι δυνατό να επισημανθούν η υποδομή διανομής καθώς και οι τεχνικές και οι δίαυλοι εμπορίας ως τομείς που εμπίπτουν στην αρμοδιότητα του κράτους μέλους υποδοχής. Τα μέσα για την πραγματοποίηση πληρωμών, την εξαγορά / εξόφληση μεριδίων ΟΣΕΚΑ και τη διάθεση των υποχρεωτικών πληροφοριών εμπίπτουν επίσης στην αρμοδιότητα της αρχής του κράτους μέλους υποδοχής (άρθρο 45 της οδηγίας ΟΣΕΚΑ).

- Στο βαθμό που οι απαιτήσεις του κράτους μέλους υποδοχής αφορούν λειτουργίες ή δραστηριότητες που δεν καλύπτονται από την ίδια την εταιρεία διαχείρισης του ΟΣΕΚΑ, αλλά έχουν ανατεθεί σε τρίτους που εδρεύουν στο κράτος μέλος υποδοχής και έχουν οριστεί από τον ΟΣΕΚΑ, οι εν λόγω τρίτοι οφείλουν κατ’ αρχήν να συμμορφώνονται με αυτές τις εθνικές διατάξεις.

1. Αντίστοιχες αρμοδιότητες του κράτους μέλους προέλευσης και του κράτους μέλους υποδοχής σύμφωνα με το άρθρο 44 – Γενικές αρχές

Σύμφωνα με το άρθρο 44 παράγραφος 1 της οδηγίας, ο "ΟΣΕΚΑ ο οποίος διαθέτει τα μερίδιά του σε άλλο κράτος μέλος πρέπει να τηρεί τις νομοθετικές, κανονιστικές και διοικητικές διατάξεις οι οποίες ισχύουν σε αυτό το κράτος και δεν εμπίπτουν στον τομέα που ρυθμίζεται από την οδηγία [ΟΣΕΚΑ]". Στην περίπτωση της διαδικασίας κοινοποίησης, το πεδίο της εναπομένουσας αρμοδιότητας αντικατοπτρίζεται στο άρθρο 46 της οδηγίας: το κράτος μέλος υποδοχής έχει δικαίωμα να επανεξετάζει, στο στάδιο της κοινοποίησης, τη συμμόρφωση ενός ΟΣΕΚΑ από άλλο κράτος μέλος με τις νομοθετικές, κανονιστικές και διοικητικές διατάξεις που εφαρμόζονται στις διευθετήσεις εμπορίας και οι οποίες δεν εμπίπτουν στον τομέα που ρυθμίζεται από την οδηγία.

Αν και το άρθρο 44 παράγραφος 1 προβλέπει την αποκλειστική αρμοδιότητα του κράτους μέλους υποδοχής εκτός του τομέα που ρυθμίζεται από την οδηγία, πρέπει επίσης να εννοείται ότι σημαίνει ότι το κράτος μέλος υποδοχής δεν πρέπει να χρησιμοποιεί τις εναπομένουσες εξουσίες του για να παρακάμπτει τους κανόνες και τις αρχές που ορίζονται στην οδηγία, και ιδίως αυτούς που εμπίπτουν στην αποκλειστική αρμοδιότητα του κράτους μέλους προέλευσης. Αυτό ισχύει ακόμα κι αν οι διατάξεις της οδηγίας δεν είναι παρά στοιχειώδεις κοινοί κανόνες. Αυτή η αρχή είναι ο ακρογωνιαίος λίθος της διαδικασίας κοινοποίησης ΟΣΕΚΑ και είναι ευρέως αναγνωρισμένη στη νομοθεσία της ΕΚ για την εσωτερική αγορά[7]. Ο ΟΣΕΚΑ που επιθυμεί να διαθέσει τα μερίδιά του σε ένα κράτος μέλος υποδοχής δεν είναι υποχρεωμένος να συμμορφώνεται με τις διατάξεις του κράτους μέλους υποδοχής που εφαρμόζονται στον τομέα που η οδηγία διατηρεί υπό την αρμοδιότητα του κράτους μέλους προέλευσης.

1.1. Ο τομέας που διατηρείται υπό την αρμοδιότητα του κράτους μέλους προέλευσης

Η πρώτη ερώτηση είναι: τι περιλαμβάνει ο "τομέας που ρυθμίζεται από την οδηγία"; Πιο συγκεκριμένα, ποιος είναι ο τομέας που διατηρείται υπό την αρμοδιότητα του κράτους μέλους προέλευσης στο πλαίσιο της οδηγίας; Η αιτιολογική σκέψη 4 της οδηγίας ΟΣΕΚΑ αναφέρει ότι ένας από τους στόχους της είναι να θεσπίσει “ στοιχειώδεις κοινούς κανόνες ” για την “ άδεια λειτουργίας, τον έλεγχο, τη δομή και τις δραστηριότητες των οργανισμών συλλογικών επενδύσεων που εδρεύουν στα κράτη μέλη καθώς και τις πληροφορίες που οφείλουν να δημοσιεύουν ”. Αυτό μπορεί να θεωρηθεί "αποκλειστικός τομέας". Πιο αναλυτικά, ο τομέας αυτός μπορεί επίσης να συνοψιστεί ως εξής: (i) άδεια λειτουργίας του οργανισμού (Τμήμα II της οδηγίας), (ii) δομή του οργανισμού (υποχρεώσεις όσον αφορά τις εταιρείες διαχείρισης και τις εταιρείες επενδύσεων, υποχρεώσεις όσον αφορά το θεματοφύλακα) (Τμήματα III, III(α), IV και IV(α) της οδηγίας), (iii) διαχείριση (συνθήκες λειτουργίας, υποχρεώσεις όσον αφορά την επενδυτική πολιτική και τα επιλέξιμα στοιχεία του ενεργητικού, γενικές υποχρεώσεις όπως η απαγόρευση των πωλήσεων χωρίς κάλυψη ή οι περιορισμοί όσον αφορά το δανεισμό) (τα ίδια τμήματα όπως για το (ii), Τμήμα V και Τμήμα VII της οδηγίας), και (iv) υποχρεωτικές πληροφορίες που πρέπει να παρέχει ο ΟΣΕΚΑ στους μεριδιούχους (Τμήμα VI)[8].

Σε κάθε ένα από τους τομείς αυτούς, το κράτος μέλος υποδοχής δεν πρέπει να εφαρμόζει σε έναν ΟΣΕΚΑ από άλλο κράτος μέλος, που διαθέτει τα μερίδιά του στο έδαφος του εν λόγω κράτους, τους κανόνες που εφαρμόζει σε έναν ΟΣΕΚΑ που εδρεύει στο έδαφός του. Η αιτιολογική σκέψη 5 της οδηγίας ΟΣΕΚΑ αναφέρει σαφώς ότι "… Η εφαρμογή των εν λόγω κοινών κανόνων αποτελεί επαρκή εγγύηση, χάρη στην οποία … οι οργανισμοί συλλογικών επενδύσεων που εδρεύουν σε ένα κράτος μέλος θα μπορούν να διαθέτουν τα μερίδιά τους στα άλλα κράτη μέλη, χωρίς τα κράτη αυτά να μπορούν να υπάγουν τους οργανισμούς αυτούς σε οποιαδήποτε άλλη διάταξη εκτός από εκείνες οι οποίες, στα κράτη αυτά, δεν διέπουν τομείς που ρυθμίζονται από την παρούσα οδηγία ". Ως συνέπεια των παραπάνω, και ως γενική αρχή, δεν υπάρχει καμία εναπομένουσα αρμοδιότητα του κράτους μέλους υποδοχής στον τομέα που η οδηγία διατηρεί υπό την αποκλειστική αρμοδιότητα του κράτους μέλους προέλευσης[9].

1.2. Οι εναπομένουσες αρμοδιότητες του κράτους μέλους υποδοχής

Μια δεύτερη ερώτηση είναι: ποιες είναι οι διατάξεις του κράτους μέλους υποδοχής που δεν εμπίπτουν στον αποκλειστικό τομέα και οι οποίες θα εφαρμόζονται σε έναν αλλοδαπό ΟΣΕΚΑ που διαθέτει τα μερίδιά του στο εν λόγω κράτος μέλος υποδοχής; Με βάση τις γενικές αρχές που ορίζονται στο άρθρο 44 παράγραφος 1, δεν είναι δυνατό να καταρτιστεί οριστικός κατάλογος των διατάξεων αυτών. Ωστόσο, είναι δυνατό να επισημανθούν οι ακόλουθοι τομείς ως τομείς που εμπίπτουν στην αρμοδιότητα του κράτους μέλους υποδοχής:

- Υποδομή διανομής, που πρέπει να είναι εγκατεστημένη πριν από την έναρξη της διάθεσης των μεριδίων του ΟΣΕΚΑ. Σε ορισμένα κράτη μέλη, αυτό μπορεί να προϋποθέτει την παρέμβαση ενός δεόντως εξουσιοδοτημένου ή/και εποπτευμένου διαμεσολαβητή.

- Τεχνικές και δίαυλοι που χρησιμοποιούνται για να εξασφαλιστεί ότι οι επενδυτές θα αγοράσουν τελικά τα μερίδια του ΟΣΕΚΑ, όπως η προσέγγιση σε ατομική βάση, η κλήση χωρίς προηγούμενη επαφή, η απευθείας πώληση μέσω διαδικτύου και άλλες μορφές προσέγγισης των επενδυτών. Για παράδειγμα, αν ένα κράτος μέλος υποδοχής απαγορεύει τη χρήση ορισμένων τεχνικών για τους ΟΣΕΚΑ που εδρεύουν στο έδαφός του, μπορεί να επιβάλει την ίδια απαγόρευση στους ΟΣΕΚΑ που εδρεύουν σε άλλα κράτη μέλη.

- Διαφήμιση (άρθρο 44 παράγραφος 2[10]): το κράτος μέλος υποδοχής είναι αρμόδιο να καθορίζει και να επιβάλλει τις διατάξεις που εφαρμόζονται στον τρόπο με τον οποίο ένας αλλοδαπός ΟΣΕΚΑ εξασφαλίζει την προβολή του στους πιθανούς επενδυτές που κατοικούν στο έδαφός του, με σκοπό την πώληση των μεριδίων του.

- Μέσα για την πραγματοποίηση πληρωμών στους μεριδιούχους, την εξαγορά ή την εξόφληση μεριδίων και τη διάθεση, στους μεριδιούχους, των υποχρεωτικών πληροφοριών σχετικά με τον ΟΣΕΚΑ (άρθρο 45).

Πρέπει να αναφερθεί επίσης ότι πολλές διατάξεις του κράτους μέλους υποδοχής που δεν εμπίπτουν στον αποκλειστικό τομέα της οδηγίας είναι σήμερα σε κάθε περίπτωση εναρμονισμένοι σε επίπεδο ΕΕ. Σε αυτούς περιλαμβάνονται οι διατάξεις που εφαρμόζονται στους διαύλους και τις τεχνικές εμπορίας (οδηγία για το ηλεκτρονικό εμπόριο, οδηγία για την εξ αποστάσεως πώληση χρηματοπιστωτικών προϊόντων), οι διατάξεις προστασίας των καταναλωτών (οδηγία για τις αθέμιτες εμπορικές πρακτικές, οδηγία για την παραπλανητική και τη συγκριτική διαφήμιση) και οι διατάξεις της MiFID[11] για τις εμπορικές επικοινωνίες και άλλες πληροφορίες που πρέπει να παρέχονται πριν από την πώληση.

Μετά την έναρξη της εμπορίας στο κράτος μέλος υποδοχής, ο ΟΣΕΚΑ οφείλει να συμμορφώνεται με όλες τις εφαρμοστέες διατάξεις του κράτους μέλους υποδοχής που δεν εμπίπτουν στον αποκλειστικό τομέα. Οι συνέπειες για τις εταιρείες διαχείρισης ΟΣΕΚΑ[12] θα διαφέρουν κατά περίπτωση, ανάλογα με το βαθμό συμμετοχής τους στη φάση της εμπορίας.

Πράγματι, στο βαθμό που οι απαιτήσεις του κράτους μέλους υποδοχής αφορούν λειτουργίες ή δραστηριότητες που δεν καλύπτονται από την εταιρεία διαχείρισης ΟΣΕΚΑ, αλλά από τρίτους που εδρεύουν στο εν λόγω κράτος μέλος και στους οποίους η εταιρεία διαχείρισης έχει αναθέσει την εμπορία των μεριδίων, καταρχάς δεν απαιτείται η συμμόρφωση της εταιρείας διαχείρισης ΟΣΕΚΑ με τις απαιτήσεις αυτές. Χρησιμοποιώντας τα παραδείγματα της παραγράφου 1.1, οι τοπικές οντότητες που αναλαμβάνουν σχετικές δραστηριότητες πρέπει να συμμορφώνονται με τις απαιτήσεις του κράτους μέλους υποδοχής όσον αφορά τις τεχνικές εμπορίας ή την πληρωμή και την εξαγορά μεριδίων.

Εκτός του τομέα που διατηρείται υπό την αρμοδιότητα του κράτους μέλους προέλευσης, η εταιρεία διαχείρισης ΟΣΕΚΑ μπορεί και πάλι να υπόκειται σε ορισμένες απαιτήσεις συμμόρφωσης, ακόμα και όταν έχει αναθέσει σε έναν τρίτο την εμπορία των μεριδίων της σε ένα κράτος μέλος υποδοχής. Για παράδειγμα, χρησιμοποιώντας τα παραδείγματα της παραγράφου 1.1, μια αρχή ενός κράτους μέλους υποδοχής μπορεί να έχει το δικαίωμα να απαιτήσει από την εταιρεία διαχείρισης να συμμορφώνεται με ορισμένα πρότυπα όσον αφορά την επιλογή της τοπικής οντότητας (δηλαδή ενός δεόντως εξουσιοδοτημένου και εποπτευόμενου μεσάζοντα). Στην περίπτωση των διαφημιστικών εκστρατειών που οργανώνονται από έναν τρίτο που εδρεύει στο κράτος μέλος υποδοχής, ο εν λόγω τρίτος μπορεί να βασίζεται στις πληροφορίες που παρέχονται από την εταιρεία διαχείρισης: μια αρχή του κράτους μέλους υποδοχής μπορεί να απαιτήσει από την εταιρεία διαχείρισης ΟΣΕΚΑ να παρέχει στην τοπική οντότητα, για παράδειγμα, θεμιτές, σαφείς και μη παραπλανητικές πληροφορίες για τον ΟΣΕΚΑ.

Τέλος, η οδηγία ορίζει ρητώς στο άρθρο 44 παράγραφος 3 ότι οι διατάξεις του κράτους μέλους υποδοχής οι οποίες διέπουν τον τομέα που δεν εμπίπτει στο πεδίο της οδηγίας πρέπει να εφαρμόζονται χωρίς διακρίσεις μεταξύ των ΟΣΕΚΑ που εδρεύουν στο κράτος μέλος προέλευσης και αυτών που εδρεύουν στο κράτος μέλος υποδοχής. Επιπλέον, η καθιερωμένη νομολογία ορίζει ότι ο εναπομένων τομέας αρμοδιότητας του κράτους μέλους υποδοχής, πρέπει να ικανοποιεί ορισμένα κριτήρια προκειμένου να δικαιολογείται. Δεν πρέπει να υπερβαίνει αυτά που είναι “αντικειμενικά απαραίτητα για αυτόν τον σκοπό”[13] και δεν πρέπει επίσης να υπερβαίνει αυτά που είναι απαραίτητα για την επίτευξή του (“κριτήριο αναλογικότητας”)[14]. Με άλλα λόγια, κατά την επιβολή περιορισμών στην ελευθερία της εγκατάστασης ή στην ελεύθερη παροχή υπηρεσιών με βάση την προστασία των επενδυτών, το σχετικό κράτος μέλος υποδοχής πρέπει να καταδείξει ότι ο περιορισμός απαιτείται αντικειμενικά για να επιτευχθεί προστασία των επενδυτών η οποία δεν μπορεί να επιτευχθεί με λιγότερο αυστηρούς κανόνες[15]. Ως εκ τούτου, οι διατάξεις του κράτους μέλους υποδοχής που δεν εμπίπτουν στον αποκλειστικό τομέα της οδηγίας ΟΣΕΚΑ υπόκεινται επίσης σ’ αυτές τις γενικές απαιτήσεις[16].

2. Συνέπειες αυτών των αρχών – ορισμένα παραδείγματα

2.1. Το πλήρες και το απλοποιημένο ενημερωτικό φυλλάδιο

Στην περίπτωση των υποχρεωτικών πληροφοριών που παρέχονται στους μεριδιούχους, (τμήμα VI της οδηγίας), οι πληροφορίες που παρέχονται στο πλήρες και το απλοποιημένο ενημερωτικό φυλλάδιο εμπίπτουν στον αποκλειστικό τομέα που καλύπτεται από την οδηγία. Η συμμόρφωση με τις αρχές που ορίζονται στην οδηγία επαληθεύεται στο πλαίσιο της διαδικασίας αδειοδότησης του κράτους μέλους προέλευσης. Η εν λόγω άδεια λειτουργίας επαρκεί για να τεκμηριωθεί η συμμόρφωση των σχετικών εγγράφων και το δικαίωμα εμπορίας των μεριδίων ΟΣΕΚΑ σε άλλα κράτη μέλη. Το κράτος μέλος υποδοχής δεν πρέπει να απαιτεί τη συμπλήρωση αυτών των πληροφοριών με βάση τις δικές του διατάξεις. Αυτή η γενική αρχή περιλαμβάνει δύο πιθανές εξαιρέσεις που καθορίζονται ρητώς στα άρθρα 45 και 48 της οδηγίας ΟΣΕΚΑ (βλ. παράγραφο 2.2 παρακάτω).

Στην περίπτωση του απλοποιημένου φυλλαδίου, η οδηγία προβλέπει ρητά αυτή την αρχή. Το απλοποιημένο φυλλάδιο έχει διττό χαρακτήρα. Κατ' αρχάς, περιλαμβάνει τις υποχρεωτικές πληροφορίες πριν από την πώληση, που είναι απαραίτητες για να είναι σε θέση ο μέσος επενδυτής να διαμορφώνει γνώμη έχοντας πλήρη γνώση. Δεύτερον, κατά την κρίση της εταιρείας διαχείρισης, μπορεί να αποτελεί εργαλείο εμπορικής προώθησης, δηλ. να παρέχει γενικές πληροφορίες που στοχεύουν στον πιθανό πελάτη. Ωστόσο, ακόμα κι αν χρησιμοποιείται ως εργαλείο εμπορικής προώθησης, αυτό δεν σημαίνει ότι το απλοποιημένο φυλλάδιο εμπίπτει στην εναπομένουσα αρμοδιότητα του κράτους μέλους υποδοχής. Το άρθρο 28 παράγραφος 3 είναι σαφές από αυτή την άποψη, αφού επαναδιατυπώνει την αρχή που καθορίζεται στην παράγραφο 1. παραπάνω: το απλοποιημένο φυλλάδιο μπορεί να χρησιμοποιείται ως εργαλείο εμπορικής προώθησης με σκοπό να χρησιμοποιηθεί σε όλα τα κράτη μέλη " χωρίς αλλαγή εκτός από τη μετάφραση ". Σε περίπτωση που αυτό δεν ήταν αρκετό, το άρθρο 28 παράγραφος 3 προσθέτει: " Τα κράτη μέλη δεν μπορούν επομένως να απαιτούν την προσθήκη συμπληρωματικών εγγράφων ή πρόσθετων πληροφοριών ". Το άρθρο 28 παράγραφος 3 δεν αποκλείει τη δυνατότητα εφαρμογής αυτής της αρχής στο πλήρες φυλλάδιο και στις άλλες απαιτήσεις πληροφόρησης που καθορίζονται στο τμήμα VI της οδηγίας.

Μερικά παραδείγματα

- Βάσει των τοπικών διατάξεων περί διαφήμισης, ένα κράτος μέλος μπορεί να επιβάλει πρόσθετες απαιτήσεις πληροφόρησης των επενδυτών σε ΟΣΕΚΑ που εδρεύουν στο έδαφός του, λόγω κάποιων από τα χαρακτηριστικά τους. Αυτό μπορεί να συμβεί όταν ένας ΟΣΕΚΑ περιέχει εγγύηση ή συμμετέχει σε ορισμένους τύπους επενδύσεων τους οποίους το κράτος μέλος υποδοχής θα μπορούσε να θεωρήσει ότι συνεπάγονται νέους ή υψηλούς επενδυτικούς κινδύνους από το κράτος μέλος υποδοχής.

Στην περίπτωση των ΟΣΕΚΑ που εδρεύουν σε άλλα κράτη μέλη και διαθέτουν τα μερίδια τους στις αγορές τέτοιων κρατών μελών υποδοχής, τα εν λόγω κράτη μέλη δεν πρέπει να επιβάλλουν οποιεσδήποτε τροποποιήσεις ή προσθήκες στο περιεχόμενο ενός πλήρους φυλλαδίου ή ενός απλοποιημένου φυλλαδίου που έχει συνταχθεί σύμφωνα με τις στοιχειώδεις κοινές αρχές που καθορίζονται στην οδηγία[17]. Αυτά τα έγγραφα κοινοποίησης εμπίπτουν στον τομέα τον οποίο η οδηγία χαρακτηρίζει αποκλειστικό, δηλ. τις υποχρεωτικές πληροφορίες που πρέπει να παρέχει ο ΟΣΕΚΑ στους μεριδιούχους. Ο αποκλειστικός τομέας καλύπτει ιδίως την πληροφόρηση σχετικά με τους κινδύνους, τις αμοιβές και τις δαπάνες ΟΣΕΚΑ[18] (βλ. παράρτημα Ι της οδηγίας). Στην περίπτωση ενός ΟΣΕΚΑ που έχει λάβει άδεια λειτουργίας, η συμμόρφωση με τις σχετικές απαιτήσεις έχει ελεγχθεί ήδη από το κράτος μέλος προέλευσης και δεν πρέπει να υποβληθεί σε δεύτερη εξέταση στο επίπεδο του κράτους μέλους υποδοχής[19].

Σχετικά με τη διάκριση μεταξύ διαφήμισης και υποχρεωτικών πληροφοριών, οι πληροφορίες που υποχρεούται να παρέχει ο ΟΣΕΚΑ στους μεριδιούχους του στο πλαίσιο της οδηγίας δεν πρέπει να συγχέονται με τις πληροφορίες που παρέχονται ως τμήμα μιας "εκστρατείας εμπορικής προώθησης" (π.χ. φυλλάδια, δελτία, διαφημιστική εκστρατεία) και που μπορούν να χαρακτηριστούν "διαφημιστικές". Στην πρώτη περίπτωση, ο τομέας των υποχρεωτικών πληροφοριών ανατίθεται από την οδηγία αποκλειστικά στην αρμοδιότητα του κράτους μέλους προέλευσης (άρθρο 44 παράγραφος 1). Στη δεύτερη περίπτωση, ο τομέας της διαφήμισης δεν εξετάζεται από την οδηγία και εμπίπτει στην αρμοδιότητα του κράτους μέλους υποδοχής. Επομένως, αν μια διαφήμιση με πρωτοβουλία μιας εταιρείας διαχείρισης ΟΣΕΚΑ από ένα άλλο κράτος μέλος μπορεί να τροποποιηθεί εφόσον το ζητήσει το κράτος μέλος υποδοχής, αυτή η δυνατότητα δεν επεκτείνεται στις υποχρεωτικές πληροφορίες, οι οποίες υπάγονται στην αρμοδιότητα του κράτους μέλους προέλευσης.

- Ένα απλοποιημένο φυλλάδιο το οποίο έχει συνταχθεί σύμφωνα με τις στοιχειώδεις κοινές αρχές της οδηγίας από έναν ΟΣΕΚΑ που έχει λάβει άδεια λειτουργίας από την αρμόδια αρχή του κράτους μέλους προέλευσης δεν μπορεί να αναθεωρηθεί, να αμφισβητηθεί ή να εξεταστεί από το κράτος μέλος υποδοχής, ακόμη και αν δεν υποβλήθηκε σε επίσημη διαδικασία έγκρισης εκ μέρους της αρχής του κράτους μέλους προέλευσης. Η βεβαίωση από το κράτος μέλος προέλευσης ότι ο ΟΣΕΚΑ πληροί τους όρους που επιβάλλονται από την οδηγία είναι επαρκής από αυτή την άποψη.

- Βάσει του άρθρου 47 παράγραφος 2, ένα κράτος μέλος υποδοχής μπορεί να ελέγξει τη μετάφραση των πλήρων και των απλουστευμένων φυλλαδίων, των ετήσιων και των εξαμηνιαίων εκθέσεων και των άλλων πληροφοριών που προβλέπονται στα άρθρα 29 και 30.

2.2. Εξαιρέσεις από την αρχή του αποκλειστικού τομέα σε σχέση με το πλήρες και το απλουστευμένο φυλλάδιο

- Η οδηγία αναφέρει ρητώς στο άρθρο 45 ότι ένας ΟΣΕΚΑ που επιθυμεί να διαθέσει τα μερίδιά του σε άλλο κράτος μέλος οφείλει, τηρώντας τις νομοθετικές, κανονιστικές και διοικητικές διατάξεις που ισχύουν στο κράτος μέλος υποδοχής, να λαμβάνει " τα αναγκαία μέτρα, ώστε να εξασφαλίζονται στους μεριδιούχους αυτού του κράτους οι πληρωμές, η εξαγορά ή η εξόφληση των μεριδίων καθώς και η δημοσίευση των πληροφοριών[20] που επιβάλλονται στον ΟΣΕΚΑ ". Εξ άλλου, το Σχέδιο A, σημείο 4 της οδηγίας αναφέρει ότι το πλήρες ενημερωτικό φυλλάδιο πρέπει να περιέχει " πληροφορίες σχετικά με τις διευθετήσεις για την πραγματοποίηση πληρωμών στους μεριδιούχους, την εξαγορά ή την εξόφληση μεριδίων και την παροχή πληροφοριών σχετικά με τον ΟΣΕΚΑ ". Επίσης, το Σχέδιο Γ της οδηγίας αναφέρει ότι το απλουστευμένο φυλλάδιο πρέπει να παρέχει πληροφορίες σχετικά με το " πώς πωλούνται τα μερίδια ", " πότε και πώς διανέμονται τα μερίσματα των μεριδίων ή των μετοχών του ΟΣΕΚΑ ". Όπως αναγνωρίζεται στα άρθρα 45 και 46 της οδηγίας, ένα κράτος μέλος υποδοχής θα ήταν αρμόδιο να εξετάσει τη συμμόρφωση των σχετικών πληροφοριών με τις τοπικές διατάξεις του εφόσον οι πληροφορίες απευθύνονται στους επενδυτές που βρίσκονται στο έδαφός του.

- Ομοίως, το άρθρο 48 της οδηγίας παρέχει στον ΟΣΕΚΑ το δικαίωμα να χρησιμοποιεί την ίδια γενική ονομασία (όπως "εταιρεία επενδύσεων" ή "investment trusts") τόσο στο κράτος μέλος υποδοχής όσο και στο κράτος μέλος προέλευσης. Το άρθρο 48 παρέχει ρητώς το δικαίωμα στο κράτος μέλος υποδοχής να επιβάλει στον ΟΣΕΚΑ να προσθέσει ορισμένες επεξηγηματικές λεπτομέρειες στη γενική ονομασία του με σκοπό τη διευκρίνιση. Αυτό επιτρέπεται μόνον εάν υπάρχει κίνδυνος σύγχυσης, αλλά δεν σημαίνει κατά κανένα τρόπο ότι υπάρχει δυνατότητα αμφισβήτησης της γενικής ονομασίας του.

2.3. Πιθανοί περιορισμοί στην εμπορία ορισμένων προϊόντων

Βάσει της αρχής που ορίζεται στην παράγραφο 1 παραπάνω, ένα κράτος μέλος υποδοχής δεν μπορεί να χρησιμοποιήσει την εναπομένουσα αρμοδιότητά του για να αποτρέψει την εμπορία μεριδίων ενός ΟΣΕΚΑ που προέρχεται από άλλα κράτη μέλη επειδή κρίνει ότι τα χαρακτηριστικά γνωρίσματά του δεν συμμορφώνονται με τις απαιτήσεις της οδηγίας, η οποία διέπει ένα επενδυτικό προϊόν για το λιανικό επενδυτή (αποφασίζοντας, για παράδειγμα ότι ο συγκεκριμένος ΟΣΕΚΑ δεν είναι κατάλληλος για λιανικούς επενδυτές). Για το κράτος μέλος υποδοχής, αυτό θα ισοδυναμούσε με αμφισβήτηση της άδειας που χορηγήθηκε από το κράτος μέλος προέλευσης, η οποία εμπίπτει στον αποκλειστικό τομέα. Το κράτος μέλος προέλευσης είναι το μόνο αρμόδιο να καθορίσει εάν ένα προϊόν συμμορφώνεται ή όχι με τις απαιτήσεις της οδηγίας ΟΣΕΚΑ. Εφόσον έχει διαπιστωθεί η συμμόρφωση, το κράτος μέλος υποδοχής δεν μπορεί να την επανεξετάσει βάσει της εναπομένουσας αρμοδιότητάς του.

2.4. Διαδικασία κοινοποίησης

Η διαδικασία κοινοποίησης και ειδικότερα οι πληροφορίες που παρέχονται από τον ΟΣΕΚΑ στην αρχή του κράτους μέλους υποδοχής σύμφωνα με το άρθρο 46 είναι μέρος του "αποκλειστικού τομέα" της οδηγίας. Συνεπώς, η αρχή του κράτους μέλους υποδοχής δεν μπορεί να ζητήσει από έναν ΟΣΕΚΑ, ο οποίος παρέχει τις πληροφορίες που ζητούνται σύμφωνα με το άρθρο 46 (βεβαίωση των αρμοδίων αρχών, κανονισμό του κεφαλαίου ή τα καταστατικά του έγγραφα, πλήρες και απλουστευμένο ενημερωτικό φυλλάδιο, ενδεχομένως την τελευταία ετήσια έκθεσή του και την τελευταία εξαμηνιαία έκθεσή του, και λεπτομέρειες για τον προβλεπόμενο τρόπο εμπορίας), πρόσθετα έγγραφα ή πληροφορίες βάσει των κανόνων που εφαρμόζονται στο κράτος μέλος υποδοχής. Ωστόσο, το άρθρο 46 προβλέπει μια εξαίρεση, δεδομένου ότι το κράτος μέλος υποδοχής έχει ρητώς το δικαίωμα, στο πλαίσιο της οδηγίας, να ελέγξει τη συμμόρφωση των ρυθμίσεων για την εμπορία των μεριδίων με τους εφαρμοστέους κανόνες του κράτους μέλους υποδοχής σύμφωνα με τα άρθρα 44 παράγραφος 1 και 45, μέσα στα όρια που καθορίζονται στην παράγραφο 1 παραπάνω.

Συμπέρασμα

Η εναπομένουσα αρμοδιότητα του κράτους μέλους υποδοχής όσον αφορά τους κανόνες που εφαρμόζονται στους τομείς που δεν εμπίπτουν στο πεδίο εφαρμογής της οδηγίας ΟΣΕΚΑ δεν σημαίνει ότι το κράτος μέλος υποδοχής έχει την "ελευθερία" να επιβάλει πρόσθετους κανόνες σε ΟΣΕΚΑ από άλλα κράτη μέλη που έχουν κοινοποιήσει την εμπορία των μεριδίων τους στο έδαφός του. Μια βασική αρχή είναι ότι αυτοί οι κανόνες δεν πρέπει να καταπατούν την αποκλειστική αρμοδιότητα του κράτους μέλους προέλευσης, όπως ορίζεται από την οδηγία.

Ο αντίκτυπος οποιασδήποτε εναπομένουσας αρμοδιότητας του κράτους μέλους υποδοχής σχετικά με την εταιρεία διαχείρισης ΟΣΕΚΑ πρέπει επίσης να αξιολογείται σε συνάρτηση με τον τρόπο με τον οποίο ο ΟΣΕΚΑ διαθέτει πραγματικά τα μερίδιά του. Οι εταιρείες διαχείρισης χρησιμοποιούν συχνά τρίτους για τη διανομή του ΟΣΕΚΑ τους στα κράτη μέλη υποδοχής. Επιπλέον, η εναπομένουσα αρμοδιότητα του κράτους μέλους υποδοχής οριοθετείται επίσης από το γεγονός ότι οι κανόνες που δεν εμπίπτουν στον αποκλειστικό τομέα τείνουν όλο και περισσότερο να εναρμονίζονται σε επίπεδο ΕΕ.

Παρόλο που to κράτος υποδοχής δεν έχει το δικαίωμα να επιβάλει τις πρόσθετες κοινοποιήσεις στα στοιχεία κινδύνου ενός ΟΣΕΚΑ στο πλαίσιο της οδηγίας, μια ενδεχόμενη κοινή προσέγγιση σχετικά με ενισχυμένες κοινοποιήσεις πληροφοριών βρίσκεται σήμερα στο στάδιο της μελέτης μετά την έκδοση της Λευκής Βίβλου της Επιτροπής για την ενίσχυση του πλαισίου της ΕΕ για τα επενδυτικά κεφάλαια. Στο μεταξύ, η Επιτροπή υπενθυμίζει την ανάγκη συμμόρφωσης με τις αρχές που καθορίζονται στην οδηγία ΟΣΕΚΑ και τήρησής τους.

[1] Oδηγία 85/611/ΕΟΚ του Συμβουλίου της 20ης Δεκεμβρίου 1985 για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ), ΕΕ L 375 της 31.12.1985, σ. 3, όπως έχει τροποποιηθεί (εφεξής "η οδηγία ΟΣΕΚΑ" ή "η οδηγία ").

[2] Αναφέρεται επίσης ως "διαδικασία διαβατηρίου". Η παρούσα ανακοίνωση επικεντρώνεται στη διαδικασία κοινοποίησης που εφαρμόζεται στη διασυνοριακή εμπορία μεριδίων ΟΣΕΚΑ, και όχι στη διαδικασία που εφαρμόζεται στις εταιρείες διαχείρισης.

[3] Βλέπε αιτιολογικές σκέψεις 4 & 5 της οδηγίας.

[4] Βλέπε ιδίως την Πράσινη Βίβλο της Επιτροπής για την ενίσχυση του πλαισίου της ΕΕ που διέπει τους οργανισμούς συλλογικών επενδύσεων, COM (2005) 314, τελικό, 14.7.2005, και το ψήφισμα του Ευρωπαϊκού Κοινοβουλίου για τη διαχείριση των στοιχείων του ενεργητικού, (2006/2037(INI)), 27.4.2006.

[5] Η ευρωπαϊκή επιτροπή ρυθμιστικών αρχών των αγορών κινητών αξιών, που έχει συσταθεί βάσει της απόφασης 2001/527/ΕΚ της Επιτροπής της 6ης Ιουνίου 2001 (ΕΕ L 191 της 13.7.2001, σ.43) ενεργεί ως συμβουλευτική ομάδα που επικουρεί την Ευρωπαϊκή Επιτροπή στον τομέα των κινητών αξιών. Συμβάλλει επίσης στην πιο ομοιόμορφη και έγκαιρη εφαρμογή των κοινοτικών κανόνων στα κράτη μέλη εξασφαλίζοντας αποτελεσματικότερη συνεργασία μεταξύ των εθνικών εποπτικών αρχών.

[6] πρβλ. κατευθυντήριες γραμμές ΕΡΑΑΚΑ αριθ. 04/434b της 3ης Φεβρουαρίου 2005 για τους επόπτες όσον αφορά τις μεταβατικές διατάξεις των οδηγιών 2001/107/ΕΚ και 2001/108/ΕΚ που τροποποιούν την οδηγία ΟΣΕΚΑ, το σχέδιο πρότασης της Επιτροπής για ένα μέσο επιτροπολογίας που θα αποσαφηνίζει τα στοιχεία του ενεργητικού που είναι επιλέξιμα για επενδύσεις (υπό συζήτηση) ή το σχέδιο κατευθυντηρίων γραμμών ΕΡΑΑΚΑ αριθ. 06/120b της 29ης Ιουνίου 2006 για την απλούστευση της διαδικασίας κοινοποίησης ΟΣΕΚΑ.

[7] Στην περίπτωση της ελεύθερης κυκλοφορίας των τηλεοπτικών προγραμμάτων, βλέπε π.χ. τις συνεκδικασθείσες υποθέσεις C 34/95, 35/95 και 36/95, KO κατά De Agostini και KO κατά TV-Shop του ΔΕΚ της 9ης Ιουλίου 1997, ιδίως τις παραγράφους 55 έως 62.

[8] Στην περίπτωση του Τμήματος VI, τα άρθρα 33 και 35 της οδηγίας, που παρέχουν ορισμένα δικαιώματα στους επενδυτές ως προς την πρόσβαση στις υποχρεωτικές πληροφορίες, δεν εμπίπτουν στο πεδίο κάλυψης της παρούσας ανακοίνωσης, δεδομένου ότι ισχύουν για όλους τους επενδυτές, χωρίς να γίνεται διάκριση μεταξύ αυτών που βρίσκονται στο κράτος μέλος προέλευσης και αυτών που βρίσκονται στο κράτος μέλος υποδοχής. Επομένως, δεν αφορούν τις αντίστοιχες αρμοδιότητες που διατηρούνται από το κράτος μέλος προέλευσης και το κράτος μέλος υποδοχής.

[9] Η οδηγία αναγνωρίζει ρητώς πιθανές εξαιρέσεις από αυτήν την αρχή σε σχέση με ορισμένα στοιχεία πληροφοριών που πρέπει να περιλαμβάνονται στο πλήρες και στο απλουστευμένο ενημερωτικό φυλλάδιο, (βλ. παράγραφο 2.2 παρακάτω)

[10] Το γεγονός ότι το άρθρο 44 παράγραφος 2 δεν αναφέρεται ρητώς στο άρθρο 46 δεν σημαίνει ότι η διαφήμιση δεν εμπίπτει στο πεδίο της επανεξέτασης που διενεργεί το κράτος μέλος υποδοχής στο πλαίσιο της διαδικασίας κοινοποίησης. Στην πραγματικότητα, το άρθρο 44 παράγραφος 2 αποτελεί απλή επεξήγηση του άρθρου 44 παράγραφος 1.

[11] Οδηγία 2004/39/ΕΚ της 21ης Απριλίου 2004 για τις αγορές χρηματοπιστωτικών μέσων (οδηγία MiFID), ΕΕ L 145 της 30.04.2004, σ. 1

[12] Η αναφορά στο άρθρο 44 παράγραφος 1 σε " ΟΣΕΚΑ ο οποίος διαθέτει τα μερίδιά του ..." είναι ορθή από νομική άποψη αλλά δεν αντιστοιχεί στην οικονομική πραγματικότητα. Ένας ΟΣΕΚΑ δεν αποτελεί αυτόνομο κέντρο λήψης αποφάσεων, από οικονομική άποψη ο ΟΣΕΚΑ δεν θα πραγματοποιεί ο ίδιος την εμπορία (μοναδική εξαίρεση είναι οι αυτοδιαχειριζόμενοι ΟΣΕΚΑ). Η εμπορία εμπίπτει στην αρμοδιότητα της εταιρείας διαχείρισης ΟΣΕΚΑ και, στις περισσότερες περιπτώσεις, των τοπικών μεσαζόντων που ενεργούν ως τρίτοι διανομείς.

[13] Για παράδειγμα πρβλ. ΔΕΚ C100/01, 26.11.2002, Oteiza Olazabal, ΔΕΚ C 192/01, 23.09.2003, Επιτροπή κατά Δανίας και ΔΕΚ C 496/01, 11.03.2004, Επιτροπή κατά Γαλλίας, και ΔΕΚ C 384/93, 10.05.1995, Alpine Investment BV.

[14] Βλέπε ισοδύναμη ερμηνεία στην περίπτωση της ελεύθερης κυκλοφορίας των κεφαλαίων, ΔΕΚ C 174/04, 02.06.2005, Επιτροπή κατά Ιταλίας, παράγραφος. 35. Βλέπε επίσης την ανακοίνωση της Επιτροπής (2003) 259 σχετικά με την εφαρμογή στις χρηματοπιστωτικές υπηρεσίες του άρθρου 3 παράγραφοι 4 έως 6 της οδηγίας για το ηλεκτρονικό εμπόριο, παράγραφος 2.2, COM(2003) 259, τελικό, 14.5.2003

[15] Στην περίπτωση των ενυπόθηκων δανείων, βλέπε ΔΕΚ C 222/95, 09.07.1997, Parodi κατά de Bary

[16] Πρβλ. στην περίπτωση της κλήσης χωρίς προηγούμενη επαφή σε σχέση με χρηματοπιστωτικές υπηρεσίες, βλέπε προαναφερθείσα υπόθεση Alpine Investment BV.

[17] Με οποιαδήποτε μορφή, παραδείγματος χάριν μέσω άμεσης τροποποίησης ή αιτήματος για πρόσθετες πληροφορίες ή περαιτέρω έγγραφα.

[18] Πρέπει να γίνεται διάκριση μεταξύ της κοινοποίησης του κόστους και των αμοιβών σε σχέση με τον ίδιο τον ΟΣΕΚΑ, οι οποίες εμπίπτουν στην αποκλειστική αρμοδιότητα του κράτους μέλους προέλευσης και της κοινοποίησης του κόστους και των αμοιβών σε σχέση με την παροχή υπηρεσιών από τους τρίτους, όπως οι διανομείς, που δεν καλύπτεται από την οδηγία. Αυτό αντικατοπτρίζεται στο άρθρο 34 της οδηγίας 2006/73/EK της 10ης Αυγούστου 2006 για την εφαρμογή της οδηγίας MiFID (ΕΕ L 241 της 2.9.2006, σ. 26).

[19] Πρβλ. σε μια συγκρίσιμη κατάσταση τις συνδεδεμένες υποθέσεις του ΔΕΚ C 34/95, 35/95 και 36/95, KO κατά De Agostini και KO κατά TV-Shop της 9ης Ιουλίου 1997, που αναφέρθηκαν παραπάνω.

[20] Σχετικά με τις αντίστοιχες αρμοδιότητες του κράτους μέλους προέλευσης και προορισμού όσον αφορά την παροχή των υποχρεωτικών πληροφοριών στους επενδυτές, βλέπε παράγραφο 2.4 παρακάτω.